Nigel

Nigel is 'n myndorp in Gauteng, Suid-Afrika. Dit lê aan die oostelike rand van die groter Oos-Randgebied en is 14 km noordoos van Heidelberg.

Geskiedenis 

'n Prospekteerder het in 1886 goud op die plaas Varkensfontein ontdek en die Nigel Gold Mining Company gestig. Die plaas het aan PJ (Lang Piet) Marais behoort. Die dorp is eers in 1909 gestig en in 1912 amptelik as dorpsgebied geproklameer. 'n Teorie vir die oorsprong van die dorp se naam is dat dit kom uit die boek The Fortunes of Nigel deur sir Walter Scott, wat die prospekteerder ten tyde van die goudontdekking sou gelees het. Die dorp wat rondom die myn ontwikkel het, het die naam uit Scott se boek behou. Mynbou en swaar nywerhede speel vandag nog 'n groot rol in die dorp se ekonomie. Nigel het in 2000 deel geword van die veel groter Ekurhuleni Metropolitaanse Munisipaliteit, wat die grootste deel van die Oos-Rand insluit.

Distrik 
Die distrik is 960 km2 groot. Die belangrikste produkte wat verbou word, is mielies, beeste, varke en pluimvee. Daar is 'n gevestigde fabriek, Union Carriage & Wagon, wat spoorwegwaens vir Transnet bou. Daar was ook altyd 'n vliegskool by Dunnottar sowat 10 km noord van Nigel, maar dit is verskuif na Langebaan in die Wes-Kaap.

Sien ook 
 Lys van dorpe in Suid-Afrika

Verwysings 
 

Nedersettings in Gauteng